b'\n_START_ARTICLE_\nNikolaj Semjonovi\xc4\x8d Karda\xc5\xa1ov\n_START_SECTION_\n\xc5\xbdivljenje in delo\n_START_PARAGRAPH_\nKarda\xc5\xa1ov je diplomiral leta 1955 na MGU. Po \xc5\xa1tudiju je za\xc4\x8del delati v Dr\xc5\xbeavnem astronomskem in\xc5\xa1titutu \xc5\xa0ternberga. Leta 1962 je doktoriral pod mentorstvom \xc5\xa0klovskega._NEWLINE_Leta 1963 je raziskoval kvazar CTA-102, ki so ga malo prej odkrili na Kalifornijskem tehnolo\xc5\xa1kem in\xc5\xa1titutu. To je bilo prvo sovjetsko raziskovalno delo na podro\xc4\x8dju iskanja inteligentnega nezemeljskega \xc5\xbeivljenja (SETI). Pri tem je pokazal, da so morda nekatere galakti\xc4\x8dne civilizacije lahko milijone ali milijarde let pred \xc4\x8dlove\xc5\xa1ko. Leta 1964 je za primerjavo tak\xc5\xa1nih civilizacij vpeljal razvrstitveno shemo, lestvico Karda\xc5\xa1ova._NEWLINE_Karda\xc5\xa1ov je predlo\xc5\xbeil tudi, da \xc4\x8de je domneva mnogovesolij pravilna, so najrazvitej\xc5\xa1e civilizacije zapustile krajevno Vesolje in se preselile v primernej\xc5\xa1e zanje._NEWLINE_12. decembra 1976 je postal dopisni \xc4\x8dlan Sovjetske akademije znanosti v razredu splo\xc5\xa1ne fizike in astronomije. Redni \xc4\x8dlan Ruske akademije znanosti je postal 21. marca 1994._NEWLINE_Leta 1990 je postal prvi direktor Astrovesoljskega sredi\xc5\xa1\xc4\x8da FIAN v Moskvi.'